Nõukogu direktiiv,

11. november 1980,

millega muudetakse direktiivi 72/461/EMÜ sigade vesikulaarhaiguse ja sigade klassikalise katku osas

(80/1099/EMÜ)

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artikleid 43 ja 100,

võttes arvesse komisjoni ettepanekut, [1]

võttes arvesse assamblee arvamust, [2]

võttes arvesse majandus- ja sotsiaalkomitee arvamust [3]

ning arvestades, et:

direktiiv 72/461/EMÜ, [4] viimati muudetud direktiiviga 80/213/EMÜ, [5] sätestab loomatervishoiunõuded, mida tuleb täita lihaloomade puhul;

sigade vesikulaarhaigus ühenduses kujutab endast ohtu ühenduse seakarjale, tuleks võtta meetmed tagamaks, et haigus ei leviks värske sealihaga kauplemise käigus;

sigade klassikalise katku püsimine ühenduse teatavates osades kujutab endast ohtu nende liikmesriikide haigusest vabale seakarjale; kuni ajani, mil sigade klassikaline katk on likvideeritud osades, kus seda ikka veel esineb, tuleks sellistel liikmesriikidel lubada võtta lisameetmeid eesmärgiga vältida saastamist kauplemise käigus,

ON VASTU VÕTNUD KÄESOLEVA DIREKTIIVI:

Artikkel 1

Jõustumisega 1. novembrist 1980 muudetakse direktiivi 72/461/EMÜ käesolevaga järgmiselt:

a) artikli 3 lõigetes b ja c lisatakse sõnad "sigade vesikulaarhaigus" sõnade "sigade katk" ja "või Tescheni haigus" vahele;

b) artikli 13 teine lõik jäetakse välja;

c) lisatakse järgmine artikkel:

"Artikkel 13a

1. Liikmesriigid, kes on kasutanud direktiivis 80/218/EMÜ sätestatud luba ja kus ametlikult ei esine sigade katku, ei või seista vastu värske sealiha toomisele nende territooriumile teisest liikmesriigist, kui see liha on saadud:

i) sigadest, kes vastavad direktiivi 64/432/EMÜ artikli 4c lõike 1 nõudmistele; või

ii) vaktsineerimata sigadest, keda on peetud ametlikult sigade katkust vabades põllumajandusettevõtetes, mis asuvad liikmesriigi territooriumi osas, mille moodustab sigade katkust vaba piirkond või mitu üksteisega külgnevat sigade katkust vaba piirkonda, ja tapetud territooriumi selles osas,

ja kui kohaldatakse nimetatud artikli 4c lõike 1 punkti b või kui kohaldatakse eespool toodud alapunkti ii, kus liha saadakse sellistes tapamajades tapetud sigadest, milles ei ole tapetud vaktsineeritud sigu või on neid tapetud muul ajal või eraldatud kohas, tingimusel et viimastel juhtudel ladustatakse liha eraldi.

2. Nõukogu koostab komisjoni ettepaneku põhjal ühehäälselt kolme kuu jooksul arvates ettepaneku esitamise kuupäevast nimekirja lõike 1 alapunktis ii nimetatud liikmesriikidest ja territooriumite osadest, kus ei esine sigade katku.

Komisjon peatab kõnealuses loetelus olevate liikmesriikide ja territooriumide osade staatuse 15päevaseks ajavahemikuks sigade katku puhangu või mitme episootiliselt seotud puhangu esinemise korral geograafiliselt piiratud alal, ilma et see piiraks artikli 8 kohaldamise võimalust.

Nimetatud ajavahemiku jooksul võib teha otsuse artiklis 9 sätestatud korras kõnesoleva liikmesriigi või territooriumi osa staatuse kinnitamise või tühistamise kohta.

Tühistamise korral ei saa sellist staatust liikmesriigile või territooriumi osale uuesti anda sama korra kohaselt, välja arvatud pärast seda, kui on möödunud:

- kolm kuud, kui ei ole tehtud vaktsineerimist,

- kuus kuud, kui on tehtud vaktsineerimine."

Artikkel 2

1. Tegutsedes enne 31. detsembrit 1982 esitatavate komisjoni ettepanekute põhjal, vaatab nõukogu uuesti läbi ühendusesisese kaubanduse probleemi seoses vaktsineeritud sigadest saadava värske lihaga, pöörates erilist tähelepanu liha eraldamisele direktiivi 72/461/EMÜ artikli 13a lõikes 1 osutatud tapamajades.

2. Direktiivi 72/461/EMÜ artiklit 13a kohaldatakse kuni 31. detsembrini 1985.

3. Komisjon esitab nõukogule enne 1. juulit 1985 aruande olukorra arengu kohta, pöörates erilist tähelepanu kaubandusele, esitades kohaseid ettepanekuid sigade katku kohta.

4. Nõukogu teeb nende ettepanekute põhjal otsuse hiljemalt 31. detsembril 1985.

Artikkel 3

Liikmesriigid jõustavad käesoleva direktiivi täitmiseks vajalikud õigusnormid hiljemalt 1. juulil 1981 ning teavitavad sellest viivitamata komisjoni.

Kuni kuupäevani, mil liikmesriigid on võimelised käesolevat direktiivi järgima ja hiljemalt 1. juulini 1981 lubatakse Taanil, Iirimaal ja Ühendkuningriigil säilitada värske sealiha toomisel nende territooriumile oma siseriiklikud eeskirjad kaitseks sigade katku vastu, tingimusel et nad järgivad EMÜ asutamislepingu üldsätteid.

Artikkel 4

Käesolev direktiiv on adresseeritud liikmesriikidele.

Brüssel, 11. november 1980

Nõukogu nimel

eesistuja

C. Ney

[1] EÜT C 130, 31.5.1980, lk 8.

[2] EÜT C 175, 14.7.1980, lk 79.

[3] EÜT C 300, 18.11.1980, lk 20.

[4] EÜT L 302, 31.12.1972, lk 24.

[5] EÜT L 47, 21.2.1980, lk 1.

--------------------------------------------------